**Duše Sveti, dobro došao!**

**Duhovni hod za mlade**

**(napose krizmanike 1. i 2. razreda srednje škole)**

**uz 7 darova Duha Svetog**

UVOD

Dragi mladi,

nalazimo se u Uskrsnoj (ili Vazmenoj) osmini kojoj pripada svetkovina Uskrsa i narednih sedam dana, dakle, vrijeme od Uskrsa do Bijele nedjelje. Nadam se kako ste Uskrs proslavili dostojno najvećeg kršćanskog blagdana iako u potpuno novim, do sada ne doživljenim uvjetima. Sve više postajemo svjesni koliko su nam potrebni darovi Duha Svetoga kako bismo izdržali kušnje koje nam donosi stvarnost obilježena ovom strašnom pandemijom.

Ne sumnjam u vas, darom **jakosti** osnaženi, nećete pokleknuti pred ni jednim iskušenjem jer Bog je onaj koji ima posljednju riječ. Sve se može izdržati ako imamo povjerenja u Boga, njegovu vjernost i ljubav. Zato upamtite: nije dovoljno vjerovati u Boga (ta i Sotona vjeruje u Boga), potrebno je vjerovati Bogu!

**4. DAR JAKOSTI**

“Jak” čovjek sposoban je hrabro živjeti ljudsku i kršćansku istinu; dosljedan je i sposoban izdržati i onda kad je teško vjerovati i nadati se; svoje povjerenje i svoju ljubav prema Bogu i ljudima temelji na Božjoj vjernosti i ljubavi.

Razmisli:

Dok nam se ne dogodi nekakva životna nedaća ili kušnja nismo niti svjesni koliko je važan dar jakosti. U glavama nam već danima odzvanjaju riječi koje nikome nisu ugodne, kao što su: „oboljelih“, „zaraženih“, „umrlih“, „na respiratoru“, „teže kliničke slike“,…, i mada ih možda sve ne razumijemo zvuče podosta zastrašujuće. Onda još slike na TV ekranima: bolesnički kreveti, polugoli ljudi priključeni na nekakve cijevi, lijesovi,…, ne baš oku ugodno. Mnogi, koji su se na ovaj ili onaj način udaljili od Boga pitaju: „A, gdje je tu Bog?“; oni malo poučeniji: „Bože moj, Bože moj, zašto si nas ostavio!“, a oni koji krštenjem primljeni dar jakosti odgajaju i umnažaju molitvom, čitanjem Biblije, sudjelovanjem na svetim misama i župnim katehezama: „Hvala ti Bože i na ovoj kušnji koju dobrovoljno i s lakoćom podnosim jer znam koliko Te ljubim i koliko Ti ljubiš mene, jer znam koliko Ti vjerujem i onda kada je teško vjerovati.“ Razmisli, koji si ti od ovih troje te koji želiš postati?

Poslušaj:

Oliver Dragojević, jedan od najpopularnijih glazbenik naših prostora: Milost

<https://www.youtube.com/watch?v=teCLKvwx3ow> Otkrij ljepotu duhovne glazbe!

Iz Biblije

Neh 8, 9-12

9Potom namjesnik Nehemija, i svećenik i književnik Ezra, i leviti koji poučavahu narod rekoše svemu narodu: »Ovo je dan posvećen Jahvi, Bogu vašemu! Ne tugujte, ne plačite!« Jer sav narod plakaše slušajući riječi Zakona. 10I još im reče Nehemija: »Pođite i jedite masna jela, i pijte slatko, i pošaljite dio onima koji nemaju ništa pripremljeno, jer ovo je dan posvećen našem Gospodu. Ne žalostite se: **radost Jahvina vaša je jakost**.« 11I leviti umirivahu sav narod govoreći: »Umirite se: ovaj je dan svet. Ne tugujte!« 12I ode sav narod da jede i pije, i da šalje obroke, i da slavi veliko slavlje: jer su shvatili riječi koje su im objavljene.

Ovaj starozavjetni tekst iz knjige Nehemijine govori o svojevrsnoj duhovnoj obnovi izabranog naroda. Nehemija je (445. g. pr. Kr.), obnovivši Jeruzalem materijalno (izgradnjom zidina koje su štitile narod od neprijatelja), odlučio obnoviti duh Izraelaca tako što je čitao knjigu Mojsijeva zakona javno na trgovima.

Što je to narod shvatio u riječima „radost Jahvina vaša je jakost“? Ono što i mi danas moramo shvatiti i uvijek imati na umu: i mi smo Božja djeca, naša je jakost u Bogu koji nas drži u svojoj ruci, koji nas ljubi i želi da smo njegovi.

Iz medija:

# Kako su hrvatski vojnici u Afganistanu proslavili Uskrs

# Tijekom uskršnje mise predvoditelj slavlja je dozvolom biskupa Jure Bogdana podijelio sakrament potvrde jednom pripadniku hrvatskog kontingenta.

<https://www.bitno.net/vijesti/foto-pogledajte-kako-su-hrvatski-vojnici-u-afganistanu-proslavili-uskrs/>

Papa Franjo ti poručuje:

# Žene su uvijek na početku

# Draga braćo i sestre, dobar dan!

Danas, na Uskrsni ponedjeljak, odzvanja radosni navještaj Kristova uskrsnuća. U tekstu iz Evanđelja (usp. *Mt*28, 8-15) govori se o tome da žene, prestrašene, brzo napuštaju Isusov grob koji su našli praznim; no, na putu im se ukazuje sâm Isus govoreći: „Ne bojte se! Idite, javite mojoj braći da pođu u Galileju! Ondje će me vidjeti!“ (r. 10). Ovim riječima Uskrsli Gospodin povjerava ženama misionarski mandat u odnosu na apostole. One su dale divan primjer vjernosti, predanosti i ljubavi prema Kristu tijekom njegova javnog života kao i za vrijeme njegove muke; sada ih nagrađuje posebnom gestom pažnje i posebnog izabranja. Žene, uvijek na početku: Marija, na početku; žene, na početku.

Najprije žene, a zatim učenici i, osobito, Petar konstatiraju stvarnost uskrsnuća. Isus im je u više navrata unaprijed navijestio da će nakon muke i križa uskrsnuti, ali učenici to nisu razumjeli, jer još nisu bili spremni. Njihova je vjera morala učiniti kvalitativni skok, koji je samo Duh Sveti, dar Uskrsloga, mogao izazvati.

Na početku knjige Djela apostolska čujemo Petra kako iskreno i hrabro izjavljuje: „Toga Isusa uskrisi Bog! Svi smo mi tomu svjedoci“ (*Dj* 2, 32). Kao da time kaže: „Ja dajem glavu na panj za njega. Ja dajem život za njega“. I kasnije će dati život za njega. Od toga časa navještaj da je Krist uskrsnuo širi se posvuda i dopire do svih krajeva zemlje i postaje poruka nade za sve. Isusovo uskrsnuće govori nam da zadnju riječ nema smrt, nego život. Uskrsnuvši jedinorođenog Sina, Bog Otac u punini je očitovao svoju ljubav i milosrđe prema čovječanstvu svih vremena.

Ako je Krist uskrsnuo, moguće je s pouzdanjem gledati na svaki događaj našega života, pa čak i na one najteže i pune tjeskobe i neizvjesnosti. Eto uskrsne poruke koju smo pozvani naviještati, riječima i nadasve svjedočanstvom života. Neka u našim domovima i srcima odjekuje ta radosna vijest: „Ufanje mi uskrslo je, Krist, moj Gospod i sve moje“ (Uskrsna posljednica). Neka ta sigurnost snaži vjeru svakog krštenika i obodri prije svega one koji se suočavaju s najvećim patnjama i teškoćama.

Neka nam Djevica Marija, tiha svjedokinja smrti i uskrsnuća svog sina Isusa, pomogne čvrsto vjerovati u to otajstvo spasenja koje, prihvaćeno s vjerom, može promijeniti život. To je uskrsna želja koju još jednom svima upućujem. Povjeravam je Njoj, našoj Majci, koju sada zazovimo molitvom *Regina caeli*.

Kako potrošiti višak vremena?

### Nađite si hobi ili razvijte vještinu

Možda ste tamo nekad u četvrtom osnovne prestali crtati, iako je učitelju, a i ostalim ljudima u vašoj okolini bilo jasno da vam slikanje ide od ruke. Zašto ne iskoristiti slobodno vrijeme za obnovu i nadogradnju te plemenite vještine, ili koje druge.

Razni hobiji također mogu biti zabavni i pogodni za iskorištavanje slobodnog vremena: fotografija, kuhanje, izrada modnih dodataka, i slično. Bitno je početi.

Pomolimo se!

Osjeti ljepotu i moć zajedničke molitve. U ovim danima kada pojačano brinemo za svoje i zdravlje svojih bližnjih ostajući u svojim domovima, vjerojatno si često u kontaktu s prijateljima putem telefona. Nazovi nekog prijatelja (možda i putem videopoziva) te zajedno molite svaki dan. Molitva u dvoje na poseban način produbljuje prijateljstvo i povezanost.

Ustrajte u ovoj molitvi Gospi od Brze pomoći i sv. Roku koju je za sav hrvatski vjernički puk preporučila HBK:

*Djela naša milošću svojom priteci i pomoću prati da svaka naša molitva i radnja s Tobom vazda počinje i početa da se s Tobom dovršuje. Primi i usliši naše molitvene vapaje i daj nam svoj mir kako bi srca naša bila poslušna Tvojim zapovijedima i smirena u Tvojoj zaštiti. Užezi u nama oganj Duha Svetoga da Ti čistim tijelom služimo i neokaljanim srcem omilimo. Zahvaljujemo Ti za Tvoju i našu majku, Blaženu Djevicu Mariju koja pomaže svojoj djeci u nevoljama kako bi opet zadobili zdravlje. Po njezinu zagovoru oslobodi nas ove pandemijske nevolje, kao i od svakog moralnog nereda i zastranjenja. Neka ona svojom majčinskom brigom prati i štiti sve ljude i narode od opasne zaraze koronavirusa. Neka ozdravi bolesne i blagoslivlja sve one koji njima pomažu.*

*Spasitelju, Isuse Kriste, u svojoj blagoj providnosti i očinskoj mudrosti postavio si svetoga Roka moćnim zaštitnikom protiv zaraznih bolesti i po njemu uvijek dijelio obilje blagoslova ljudima u bolesti i tjeskobi. Pošalji ga u ovom času kad nam je zdravlje ugroženo neka nas štiti i za nas moli kako bismo bili dostojni Tvojih obećanja. Ne dopusti, Gospodine, da se oslanjamo samo na svoje umijeće i znanje, već da se pouzdajemo u tvoju pomoć i veliko milosrđe. Udijeli nam zdravlje duše i tijela kako bismo trajno mogli iskazivati Tebi slavu i hvalu. A svi za koje molimo, žive ili mrtve, neka po zagovoru Tvojih svetih miljenika milostivo dobiju oproštenje svojih grijeha i zasluže stići u vječni život u nebu. Po Kristu, Gospodinu našem. Amen.*

#OSTANI DOMA, mir i blagoslov neka ti podari uskrsli Gospodin!

**suradnik i animator u župnoj katehezi Zoran Zadro**